GĦALL-KUNSIDERAZZJONI TA' ABBOZZI TA' LIĠI AĠĠUNT

(Rapport Uffiċjali u Rivedut)

LAQGĦA NRU 4

L-Erbgħa, 23 ta' Marzu, 2016

Stampat fl-Uffiċċju tal-Iskrivan

Prezz €2.50

GĦALL- KONSIDERAZZJONI TA' ABBOZZI TA' LIĠI AĠĠUNT

LAQGĦA NRU 4

L-Erbgħa, 23 ta' Marzu, 2016

Il-Kumitat iltaqa' fil-Parlament, f'12.06 p.m.

Il-Minuti tal-Laqgħa Nru. 3 li saret fis-16 ta' Marzu 2016, ġew konfermati.

THE CHAIRMAN (ONOR SILVIO PARNIS) Ngħaddu għat-tieni item fuq l-aġenda.

Abbozz ta' liġi LI JEMENDA L-ATT DWAR IR-REGOLAMENT TA' ĊERTI XOGĦLIJIET F'UTILITAJIET U SERVIZZI

Skont riżoluzzjoni fis-Seduta Nru 369 tal-15 ta' Marzu 2016 il-Kumitat iltaqa' biex ikompli jikkonsidra dan l-Abbozz ta' Liġi.

Ikompli mil-Laqgħa Nru 3 tat-Tlieta, 16 ta' Marzu 2016.

Klawsola 18 – Żjieda tat-Taqsimiet u artikoli ġodda mal-Att prinċipali.

(Posposta fil-Laqgħa Nru 3 tas-16 ta' Marzu, 2016)

Il-Ministru Joe Mizzi.

JOE MIZZI (Ministru għat-Trasport u l-Infrastruttura): Sur President, fl-aħħar laqgħa ż-żewġ naħat esprimew il-preokkupazzjoni tagħhom li, bit-time frames stipulati f'dan l-Abbozz ta' Liġi, jista' jkun hemm xi dewmien biex operatur jingħata aċċess operator ieħor għall-infrastruttura tiegħu ta' networks tal-komunikazzjoni elettronika b'veloċità għolja.

Fil-fatt illum se nressaq emenda li tolqot subartikoli 14(3), 15(2) u 15(4) biex il-Ministru, permezz ta' avviż legali, ikun jista' jnaqqas it-time frames stipulati f'dan l-Abbozz.

Wara li fl-aħħar laqgħa tkellimna u anke wara s-sottomissjonijiet bil-miktub tal-Vodafone li kienu diġà ġew diskussi mill-kumitat tekniku, ġie deċiż li permezz ta' avviż legali l-Ministru jkun jista' jnaqqas dawk it-time frames.

L-Onor.

CLAUDIO GRECH: Jien xtaqt nagħmel punt dwar il-korrispondenza li għadditilna s-Segretarja.

Fl-aħħar laqgħa, kellna diversi diskussjonijiet fuq l-issue tat-termini għaliex effettivament l-għan ta' din id-Direttiva hi li kemm jista' jkun it-terminu biex jingħata l-aċċess għall-infrastruttura minn operator għall-ieħor, ikun terminu raġunevoli u li jiffaċilita l-implimentazzjoni u t-twettiq, kif issejħilhom il-liġi stess, marbut mal-installazzjoni ta' networks tal-komunikazzjoni elettronika b'veloċità għolja.

Fl-aħħar laqgħa l-esperti qalulna li din hija Direttiva li dwarha kellna nimxu bil-prinċipju tal-maximum harmonization.

Naħseb kulħadd jiftakar x'kien intqal hawnhekk.

Għaldaqstant kont sorpriż meta mbagħad fl-ittra li bagħtu l-Vodafone rajt li d-Direttiva qed tgħid, anzi, li din hija minimum harmonization directive.

Jien għall-inqas nixtieq spjegazzjoni dwar liema waħda hi, jekk hux dak li qed jgħidu l-esperti jew dak li qed jgħidu l-Vodafone, peress li huma żewġ verżjonijiet kompletament differenti.

B'dan il-mod għall-inqas inkunu qed naqblu fuq dak li qed niddiskutu u jekk kien hemm żball - għax dak kien recorded ukoll fit-transcripts ta' dan il-Kumitat - dak l-iżball jiġi kkoreġut mill-esperti.

THE CHAIRMAN: Il-Ministru Mizzi.

JOE MIZZI: Li nista' ngħid hu li l-Vodafone kienu diġà għamlu s-sottomissjonijiet tagħhom bil-miktub meta kienu qed isiru d-diskussjonijiet, jiġifieri m'hemm xejn differenti fil-korrispondenza tal-lum.

Issa nerġa' ngħid li jien għamilt din l-emenda inkwantu ta' time frames - li tirrifletti kemm is-sottomissjonijiet tagħhom li kienu ġew diskussi u kemm dak li għedna aħna fl-aħħar laqgħa - biex jekk ikun hemm lok li jitnaqqsu t-time frames, dan isir permezz ta' avviż legali, inkella rridu noqogħdu niġu kull darba hawnhekk biex nemendaw il-liġi, proċess li jieħu ż-żmien.

Din hija r-raġuni.

CLAUDIO GRECH: Però l-mistoqsija tiegħi ma kenitx fuq l-emenda li se tipproponi, dik l-emenda issa naslu għaliha u niddiskutuha.

Hawnhekk, f'dan il-Kumitat, l-esperti tekniċi qalulna li f'din il-liġi kkopjaw it-time frames li huma stipulati fid-Direttiva għaliex obbligati bil-maximum harmonization.

Nerġa' nirreferi għall-ittra tal-Vodafone li qed tgħid li hija minimum harmonization, mhux maximum harmonization.

Ministru, il-mistoqsija tiegħi hija - ma nafx kemm tista' tirrispondiha inti għax hija mistoqsija teknika - liema hi l-verżjoni l-korretta ħalli għall-inqas dan il-Kumitat ikun jaf fuqhiex qegħdin nitkellmu.

Finalment Ministru din hija liġi li qed tagħmel traspożizzjoni ta' direttiva..

JOE MIZZI: Hekk hu, b'din il-liġi qed indaħħlu in vigore d-Direttiva.

Iż-żewġ naħat konna ppreokkupati fuq id-dewmien li jista' jkun hemm bit-termini stipulati u allura qed nissuġġerixxu soluzzjoni biex ma jkunx hemm dewmien.

Issa fuq dik il-mistoqsija teknika, jirrispondik l-avukat, però nerġa' ngħid li dak li qalet il-Vodafone fil-korrispondenza tagħha tal-lum kien diġà ġie diskuss f'dak il-kumitat tekniku.

Se nagħmel emenda biex jekk naraw li jkun hemm xi dewmien, permezz ta' avviż legali, il-Ministru jista' jaqbad u jbiddel it-time frames.

Id-Direttiva ma torbtokx eżatt għax imbagħad għandek il-minimum.

DR PAUL EDGAR MICALLEF: Id-domanda x'inhi?

THE CHAIRMAN: L-Onor.

CLAUDIO GRECH: Ħalli nerġa nagħmel il-mistoqsija għat-tielet darba.

L-aħħar darba f'dan il-kumitat, l-esperti– li kontu intom, one, two, three – għidtulna li kellna nimxu bil-maximum harmonization dwarha.

L-ittra li ssottomettew il-Vodafone – naħseb għandek kopja tagħha għax kont inkluż fl-email circulation list – qed tgħid kompletament bil-maqlub, li hija minimum harmonization directive.

DR PAUL EDGAR MICALLEF: Jekk qed nifhem tajjeb, id-diffikultà tiegek hija għalfejn fil-laqgħa li għaddiet, tajt il-parir li kienet maximum harmonization directive u issa fil-fatt ...

CLAUDIO GRECH: Nixtieq li xi ħadd jistabbilixxi hijiex maximum jew hijiex minimum harmonization directive?

Inti għedtilna – mhux inti biss, l-esperti kollha – li hija maximum harmonization, l-ittra tal-Vodafone qed tgħid li hija minimum harmonization.

Issa għall-inqas aħna bħala leġiżlaturi nixtiequ nifhmu x'inhi?

JOE MIZZI: Naħseb li l-aħħar darba kien hemm misunderstanding.

CLAUDIO GRECH: Jekk sar żball kemm nikkoreġuh, daqshekk biss, imma għall-inqas nistabbilixxu … Nixtieq sempliċement ikun hemm l-ispjegazzjoni recorded.

DR PAUL EDGAR MICALLEF: Il-paragrafu 2 tal-Artikolu 1 tad-Direttiva jgħid hekk:

Jiġifieri hawn qed jgħidlek li fid-Direttiva hemm dispożizzjonijiet li jirrelataw għal dawk li huma xogħlijiet pubbliċi u ta' infrastruttura u tistabbilixxi dak li huwa l-minimu.

Jiġifieri ħalli niċċaraw dan il-punt.

Forsi jien ma interpretajthiex b'mod xieraq.

Imbagħad paragrafu 3 jgħid:

Issa l-ewwel paragrafu bażikament jgħid

Issa jien għandi l-ideat tiegħi fuqha din u ninterpretaha li jekk tista' ssir xi varjazzjoni hija fit-terms, imma wieħed irid joqgħod kawt fuq it-terms.

Il-varjazzjonijiet jistgħu jsiru wkoll f'aspetti oħrajn, pereżempju kif semmejt inti fl-aħħar laqgħa Onorevoli, fir-rigward ta' paragrafu 3 ta' artikolu 3 tad-Direttiva li jittratta fuq ir-refusal of access fejn tagħtik lista ta' ċirkostanzi.

Qed nelabora ftit biex nispjega l-punt għax kellek raġun tagħmel dik l-osservazzjoni min-naħa tiegħek u niskuża ruħi, però ċertament ma kienx intenzjonat.

Kif kont qed ngħid, l-Artikolu 3 li jittratta dwar ir-refusal of access, id-Direttiva tagħti lista ta' ċirkostanzi.

Issa jekk fhimt sew x'qed jiġi ribattut minn operator partikolari, dan qed jgħid li din għandha tkun lista exhaustive.

Fil-fehma tiegħi, din hija perikoluża u ma naħsibx li wieħed hawn se jidħol fil-kwestjoni tal-maximum ...

CLAUDIO GRECH: Ejja nħallu l-interess tal-operatur separatament għaliex naħseb l-operaturi kulħadd jara l-biċċa tiegħu.

Il-punt huwa ċar ħafna u naħseb jispjega wkoll il-loġika tal-argumentazzjoni li għamilna l-aħħar darba fuq kull punt, Ministru, li t-time frames li hemm fil-liġi jmorru kontra l-prinċipju bażiku għalxiex qed tidħol din il-liġi, jiġifieri li jkun hemm aċċess għal kull infrastruttura malajr kemm jista' jkun.

Din saret għaliex operator li jkollu the fixed infrastructure jagħmel minn kollox biex itawwal l-aċċess għal dik l-infrastruttura.

Issa jien qed nifhem li inti se tressaq emenda f'dan is-sens, però naħseb li dik l-emenda trid tiġi ukoll f'kontest li l-Gvern jagħmel commitment li dawn it-time frames se jirrevedihom f'dan il-kontest, mhux ngħaddu l-emenda u mbagħad jgħaddu xi tliet snin oħra biex nerġgħu nemendawhom.

Fl-aħħar laqgħa għal kull mistoqsija li bdejt nistaqsi, ir-risposta li kont qed ningħata kienet li dawn huma stabbiliti fid-Direttiva.

Issa stabbilixxejna li dawk ir-risposti kienu kompletament out of order għax kull gvern kellu l-fakultà li jistabbilixxi t-time frames li jrid fl-interess nazzjonali tiegħu.

Fl-istadju tat-Tieni Qari, kien hemm qbil bejn iż-żewġ naħat li l-interess nazzjonali huwa li aħna nħeġġu lil min jinvesti aktar f'dawn it-tip ta' infrastrutturi għaliex l-ekonomija tagħna tibbaża ruħha fuq it-tkabbir ta' dawn l-infrastrutturi.

Dak hu l-punt li qed nagħmel jien.

Jekk ista' telabora ftit fuq x'commitment se jieħu l-Gvern biex jirrevedi dawn it-time frames, dik tkun soluzzjoni loġika għal dak li qed tressaq inti.

THE CHAIRMAN: Il-Ministru.

JOE MIZZI: Kif għedt inti, fl-istadju tat-Tieni Qari mill-ewwel kien ċar li kellna l-istess viżjoni u għadna bl-istess ħsieb, però fl-aħħar laqgħa tal-Kumitat kien hemm misunderstanding li issa solvejnieh.

Matul ir-recess tal-Parlament tkellimt mat-tekniċi konċernati, u wasalna għall-konklużjoni li nagħmlu din l-emenda.

Jiġifieri aħna impenjati li kemm jista' jkun innaqqsu dawk it-time frames u naraw li l-affarijiet jimxu malajr fl-interess ta' kulħadd.

Għalhekk għamilna din l-emenda, però ma rridx inkun iktar prużuntuż u nitlaq niġri qabel nitlaq nimxi.

Għandi l-għodda biex meta jkun hemm il-bżonn li nnaqqas it-time frames stipulati f'dan l-Abbozz ma jkollix għalfejn niġi l-Parlament nemenda l-liġi, imma nbiddel permezz ta' avviż legali u nimxu.

L-intenzjoni hemm qiegħda però fl-istess ħin irrid inkun daqsxejn kawtel.

Lestejna l-għodda biex meta jiġi l-mument naġixxu fuq dak li għedna u qbilna fuqu fil-prinċipju.

Filwaqt li nirrikonoxxu li ma nistgħux inħallu l-affarijiet jeħlu, irridu nirrikonoxxu li ħadd ma kien espert mill-bidu, allura hemm bżonn ċerta kawtela.

Nassigurak li meta naraw li hemm bżonn, nieħdu passi mal-ewwel.

L-Onor.

JOSÉ HERRERA: L-ewwel nett huwa tajjeb li dan il-punt ġie ċċarat.

Naħseb li l-argument tal-Onor.

Claudio Grech huwa tajjeb però huwa żbaljat fuq premessa waħda.

Li wieħed jgħid li l-iskop ta' dan l-Abbozz ta' Liġi huwa kontro-produttiv minħabba din il-kwestjoni huwa argument fallaċi għas-sempliċi raġuni li qabel ma saret din it-traspożizzjoni ma kienx hemm time frames, jiġifieri tajjeb jew ħażin għandek time frame.

L-ispirtu tad-Direttiva huwa appuntu li tagħmel time frame tassattiv fuq dawn il-kwestjonijiet.

Mela l-ispirtu tat-traspożizzjoni qiegħed hemmhekk, jiġifieri llum kulħadd jaf li jekk se japplika għandu perjodu pjuttost qasir jistenna biex ikun jista' jesegwixxi x-xogħol tiegħu.

Qabel ma kienx hemm din il-fakultà, issa l-liġi qed tiċċara dan.

Qabel kien hemm perjodu definit.

It-tieni nett naħseb li l-argument tal-Onor.

Mizzi li ndaħħlu klawsola fakultattiva li l-Ministru jkun jista' jagħmel avviż legali biex iqassar dan il-perjodu, hija modus vivendi tajjeb, billi qed jaqbel mal-argument tal-Oppożizzjoni u tal-Onor.

Claudio Grech meta qal li forsi t-time frames huma pjuttost itwal milli forsi wieħed jixtieq, però fl-istess nifs irid juża dik il-kawtela neċessarja f'dan l-istadju biex ma jikkreax turbolanza fl-industrija.

Naħseb li wieħed idaħħal il-fakultà li jista' jnaqqas it-time frame b'mod spedit, permezz ta' avviż legali, huwa modus vivendi tajjeb.

Ma naħsibx li tista' żżid li l-Ministru jagħmel dan għal din ir-raġuni jew l-oħra.

Mhix il-prassi li nikkomplikaw l-artikoli tal-liġi, però kulħadd jaf li d-debates huma reġistrati u jekk għada pitgħada ssir kritika kontra inertia daparti tal-Gvern, wieħed faċilment jista' jagħmel referenza għad-debates li jkunu saru fil-plenarja u anke quddiem dan il-Kumitat.

THE CHAIRMAN: L-Onor.

Ċensu Galea.

ĊENSU GALEA: Fil-fatt naħseb il-punt li għamel l-Onor.

Grech huwa marbut ma' dak li ġara fl-ewwel seduta tal-Kumitat iktar milli waqt l-aħħar laqgħa, għaliex fl-ewwel seduta konna qegħdin ngħidu – ibda minni l-ewwel wieħed - li din hija Direttiva li jew taċċettaha lock, stock and barrel inkella ma tagħmel xejn.

Però milli jidher fl-aħħar laqgħa tal-kumitat irrealizzajna - ilkoll kemm aħna, inutli noqogħdu nippuntaw subgħajna - li fil-verità d-Direttiva nnifisha tagħti l-possibbiltà li l-istati membri jistabbilixxu huma t-time frames.

Jekk dan huwa l-każ, filwaqt li veru li kif qal l-Onor.

Herrera qabel ma kien hemm xejn u issa se jkun hemm time frames, naħseb wieħed irid joqgħod attent li ma nagħtux lok li l-perjodu jiġġebbed sa sena jew sena u nofs b'riżultat tad-diversi modi ta' kif tiġi implimentata l-liġi, inkella mhux se jintlaħaq l-għan ta' speditezza.

Forsi żbaljat, imma jekk hu dan il-każ tajjeb li wieħed jiċċarah ħalli nqassru kemm jista' jkun il-perjodu li wieħed jista' japplika f'dawn iċ-ċirkostanzi.

THE CHAIRMAN: Il-Ministru.

JOE MIZZI: Kif diġà spjegajt, fit-Tieni Qari qbilna t-tnejn fil-prinċipju, il-messaġġ kien ċar.

Però mbagħad kien hemm misunderstanding li issa ġie ċċarat u għalhekk se ssir emenda biex ikun hemm il-possibbiltà li l-Ministru jkun jista' jbiddel it-time frames permezz ta' avviż legali.

Però m'għandniex nitilqu niġru qabel nitilqu nimxu għax l-esperjenza għallmitna li aħjar inkunu kawti u nagħmlu l-pass li għandna nagħmlu meta jkun il-waqt.

Fil-prattika jista' jkun li naslu hemm, imma ejja nkunu kawti.

Se nipproponi din l-emenda appuntu għax qed naqblu ma' dak li qed tgħidu intom.

Kien hemm misunderstanding fil-bidu u għalhekk għamilna din l-emenda.

JOSÉ HERRERA: L-argument li t-time frames huma twal ħafna huwa bbażat fuq premessa li, fl-opinjoni tagħna, mhijiex daqstant mija fil-mija tajba li l-partijiet jinvolvu ruħhom f'argument matul il-proċess kollu.

Fil-verità milli qed jinfurmawni anke l-Communications Authority ħafna drabi hija l-eċċezzjoni li jkollok din it-tip ta' argumentazzjoni.

Jiġifieri fil-prattika ħafna drabi l-perjodu li se jiġi utilizzat se jkun ferm inqas.

It-time frame qed jagħmel ceiling, ma tistax iddum iżjed, li ma kienx jeżisti qabel.

Fil-prattika m'għandniex għalfejn indumu daqshekk, qed nagħmlu ceiling biex jekk ikun hemm oġġezzjonijiet u kwestjonijiet matul il-proċess ikun hemm deadline.

Imma wieħed jispera li jirrenja l-bonsens u fil-prattika ma jkunx hemm għalfejn dan it-tip ta' dewmien żejjed.

THE CHAIRMAN: L-Onor.

CLAUDIO GRECH: Kieku nħallu kollox f'idejn il-bonsens, żgur li ma jkollniex għalfejn nagħmlu dawn is-sigħat kollha hawn.

Jien xtaqt nikkoreġi lill-ħabib tiegħi l-Onor.

Herrera għaliex qabad u qal li għedt jien u wasslu f'xi ħaġa li jien m'għedtx.

Hu qal li jien għedt li din il-liġi hija kontroproduttiva.

Anzi, jien li għedt hu - u dan għedtu wkoll fis-seduti preċedenti meta konna bdejna niddiskutuha u għalhekk qbilna ż-żewġ naħat - li l-għan li għalih qed issir il-liġi mhux se jintlaħaq bit-termini - mhux bil-liġi għax il-liġi hija tajba – li qed jiddaħħlu fil-liġi.

Jien ma naqbel assolutament xejn miegħek - xejn ma naqbel miegħek - li aħna qed nibbażaw l-argumentazzjoni tagħna fuq il-premessa żbaljata li jqumu ħafna issues bejn l-operaturi biex jaċċedu l-infrastruttura ta' xulxin.

Inħeġġek tidħol daqsxejn fihom u tirrealizza li mhuwiex il-każ għaliex fejn jidħol l-aċċess għall-infrastrutturi naħseb anke għall-iċken ħaġa jieħu terminu ta' żmien li huwa disproportionate, però dak inħalluh għal min forsi għandu xi data hawn u jista' jispjegahielna.

Però fil-verità l-għan kollu għaliex qed issir il-liġi hu biex jitħaffef l-aċċess tal-infrastrutturi.

Għalhekk qed issir il-liġi, u qed issir għaliex id-dinja kollha rrealizzat - u hawnhekk ma tantx għandna żmien aħna bħala pajjiż li noqogħdu nistennew li nitgħallmu nimxu flok niġru, niġru rridu flok nimxu fil-verità - li dan l-investiment f'dawn it-tip ta' infrastrutturi jieħu ż-żmien biex isir.

Il-gvernijiet, ir-regolaturi fid-dinja kollha qed jagħmlu minn kollox biex kemm jista' jkun iqassru ż-żmien biex isiru dawn l-infrastrutturi.

Dan għaliex meta inti għandek dawk it-tip ta' infrastrutturi se joħolqu aktar ambjent b'saħħtu biex isir aktar investiment fin-knowledge based economy u f'setturi li jużaw it-teknoloġija biex ikabbru l-ekonomija.

U kif tafu tajjeb ukoll intom, dawk huma s-setturi li l-ekonomija tagħna qiegħda tikber fihom.

Għaldaqstant l-argument li naraw kif immorru u mbagħad nimxu 'l quddiem meta jkollna l-esperjenza ma jreġix għax aħna diġà għandna l-esperjenza.

Din mhix xi ħaġa ġdida, kulma qed tagħmel il-liġi hu li qed tirrikonoxxi fuq skala Ewropea li l-operaturi bejniethom qed jieħdu ħafna żmien meta jiġu biex jagħtu l-aċċess tal-infrastruttura lil xulxin.

Għaliex?

Hemm raġuni loġika; għax kulħadd irid jipproteġi l-investiment li għamel fl-infrastruttura tiegħu.

U aħna naqblu magħha dik, għax l-agħar ħaġa hi li inti tagħmel diżinċentiv lil min jinvesti fl-infrastruttura.

Aħna naqblu mija fil-mija ma' dik, però fejn għandek infrastruttura ta' entità pubblika m'għandux għalfejn ikollok ċerti time frames li bihom anke l-Gvern, meta jiġi biex jagħti l-aċċess għall-infrastruttura tiegħu, allura se jkun qiegħed ikaxkar saqajh.

Ministru, jien naf li fl-istadju tat-Tieni Qari inti kont ċar ħafna.

Illum qed nieħu gost li qed tkun ċar ħafna wkoll għaliex żgur li dan li qed ngħidu hawnhekk irid jiġi interpretat eventwalment u jekk aħna - il-Gvern u l-Oppożizzjoni - naqblu li dan il-Parlament mhuwiex qed joħloq din il-liġi biex joħloq vejikoli ġodda ta' delaying tactics, biex kulħadd jieħu sal-aħħar tal-erba' xhur, imbagħad wara dawk l-erba' xhur kulħadd jibda jsib il-mekkaniżmu ta' kif imur quddiem id-Dispute Resolution Board u nagħmlu xalata oħra u nkarkru erba' xhur oħra biex taċċedi għal biċċa waħda ta' infrastruttura.

It-talba tiegħi hi li l-Gvern jirrevedi dawn it-time frames u għandu jħares lejhom flimkien mal-industrija u mal-operaturi kollha, mhux ma' wieħed jew ma' tnejn, imma mal-operaturi kollha.

Il-Gvern għandu jibda bl-eżempju li fejn tidħol l-infrastruttura tiegħu - u nafu li l-Gvern għandu ħafna infrastruttura tiegħu - jintrabat b'time frames qosra li fihom isir l-aċċess għall-arbli tal-Gvern, għall-brackets tal-Gvern, għad-ducting tal-gvern u tal-entitajiet tiegħu.

B'dan il-mod aħna nkunu nistgħu nagħtu indikazzjoni li verament irridu li jsir investiment akbar f'dan is-settur.

Jien se nieqaf hawn, għax il-punt għamilnieh .

JOSÉ HERRERA: Il-fatt li llum qed tiġi ċċarata l-pożizzjoni legali, se tnaqqas id-dewmien.

Ħalli nispjega għalfejn.

Qabel ma kienx jeżisti l-konċett ta' min suppost jagħti aċċess lil ħaddieħor, din il-pożizzjoni legali ma kenitx teżisti.

Qabel kienu jinħolqu disputi jew oġġezzjonijiet għax il-liġi ma kenitx ċara.

Illum l-liġi qed tiċċara l-pożizzjoni fis-sens li kulħadd jaf l-obbligi, id-drittijiet u d-doveri tiegħu.

Mela min għandu dik l-infrastruttura jaf li jrid jikkonċedi ċerti drittijiet lil operaturi oħrajn.

Qabel dawn id-drittijiet ma kenux jeżistu, allura kien hemm dewmien sakemm wieħed jasal bonarjament u jiftiehem mal-operaturi eċċ. Illum il-pożizzjoni legali ġiet iċċarata.

Mela l-element ta' speditezza qed tiġi imposta minħabba żewġ aspetti, l-ewwel minħabba li l-liġi nnifisha qed tiċċara d-drittijiet u l-obbligi tal-operaturi fis-suq u t-tieni qed nagħmlu time frames ta' kemm irid idum il-proċess.

It-tielet nikkondividi l-ħsieb tiegħek li wieħed irid forsi jirrevedi dawn it-time frames għax naqbel perfettament miegħek li l-ispeditezza hija aspett importanti ta' din id-Direttiva.

Din id-Direttiva ma titkellimx biss fuq l-ispeditezza – jien naf għax kont involut mill-bidu sal-aħħar, fil-fatt jien kont li ressaqt il-memo fil-Kabinett – u l-iskop ta' din il-liġi mhuwiex biss l-ispeditezza imma hija l-kjarezza tal-pożizzjoni legali.

Pereżempju qed jinħoloq bord fejn jiġu riżolti d-disputi, u ddeċidejna kif għandu jopera u l-kompożizzjoni ta' dan il-bord.

Konna qed nikkonsidraw li neliminaw id-dritt ta' appell - infatti l-ewwel verżjoni kienet mingħajr dritt ta' appell – imma ma stajniex, anke minħabba sentenzi tal-Qorti Ewropea.

Aħna dehrilna li kieku għamilna hekk, konna qed immorru kontra l-corpus juris Ewropew u allura kellna bilfors nagħtu d-dritt tal-appell quddiem it-Tribunal tar-Reviżjoni Amministrattiva.

At the end of the day jekk ikun hemm buona volontà, il-proċess isir bi speditezza, jekk le, kif għedt tajjeb inti, Onor. Claudio Grech, dak li jkun jista' jagħmel kontestazzjoni quddiem id-Dispute Resolution Board u jista' jerġa' jappella mid-deċiżjoni ta' dan il-Bord quddiem il-qrati.

Ma tistax iżżommu dan id-dritt ta' litiġju.

Jiġifieri fil-ħajja, u l-esperjenza hekk turina, dejjem tista' timminimizza l-inkonvenjent, imma ma tistax teskludi ċerti affarijiet.

Il-liġijiet jagħmluhom il-bnedmin, l-operat isir mill-bnedmin u aħna fid-dmir tagħna li nimminimizzaw id-diffikultajiet.

Il-fatt li qegħdin nipproponu din l-emenda huwa in linea mal-ħsieb tiegħek.

Issa l-Ministru jagħmel iktar konsultazzjonijiet, jara kif qed jimxu l-affarijiet u jekk ikun il-każ - u probabbilment hekk se jiġri - li t-time frames jiġu mnaqqsa, wieħed inaqqashom.

JOE MIZZI: Ma rridx nirrepeti - issa jista' jispjega l-espert tekniku għax kuljum qed niffaċċjaw dawn il-problemi min-naħa ta' Transport Malta - però din l-emenda li se nipproponi hija ċara u tonda.

Jekk tħossu li għandna nikkonsultaw m'għandix diffikultà li nikkonsultaw u, jekk naraw li għandhom jitnaqqsu t-time frames, mhix problema għax b'avviż legali nistgħu nnaqqsuhom, m'għandniex għalfejn nerġgħu ngħaddu minn din il-proċedura kollha.

Kif tkellimna t-tnejn li aħna fit-Tieni Qari, l-intenzjoni hi li m'għandniex għalfejn intawlu.

Naħseb iktar ċari minn hekk ma nistax inkun.

Imma jkun tajjeb li s-Sur Grima jispjega daqsxejn dawn l-affarijiet għaliex naċċertakom li anke qabel ma tressaq dan l-Abbozz ta' Liġi l-intenzjoni tagħna dejjem kienet li nnaqqsu d-dewmien biex jitwettqu dawn ix-xogħlijiet.

Mhux dejjem faċli imma għall-inqas issa għandna l-linji gwida u se nibdew minn hemmhekk biex intejbu s-sitwazzjoni.

Fil-prattika qed nitkellem issa, mhux fit-teorija.

THE CHAIRMAN: Nistieden lis-Sur Grima biex jintervjeni.

Il-permess ingħata

IS-SUR SIMON GRIMA (Chief Officer mad-Direttorat tat-Toroq fi ħdan Transport Malta): Rigward il-punt li għamel l-Onor.

Grech dwar l-użu tal-infrastruttura tal-Gvern minn dawn l-entitajiet tal-komunikazzjoni, nixtieq nassigurah li kull meta nkunu qed nagħmlu toroq jew infrastruttura ġdida, il-koordinament li jkollna ma' dawn l-entitajiet huwa estensiv.

Ikollna laqgħat flimkien, u għaldaqstant mhux għax il-Gvern ma jkunx irid jagħti aċċess għall-infrastruttura tiegħu, imma jekk ikun hemm challenge, ikunu dawn l-entitajiet stess li ma jkunux iridu jaħdmu magħna.

Kull meta jkollna request minn xi entità biex dawn jużaw culverts eżistenti, speċjalment dawk li jinbnew fuq it-TEN-T, aħna nagħtuhom open cheque li jużawhom.

Għad m'għandniex tariffa ...

CLAUDIO GRECH: Inti għal Transport Malta hux, qed tgħid?

Imma Transport Malta m'għandhiex ġurisdizzjoni fuq l-Enemalta pereżempju, hux hekk?

IS-SUR SIMON GRIMA: Imma Transport Malta għandha ċertu ammont.

Jekk il-culverts ikunu tagħna ...

CLAUDIO GRECH: Kieku kellek tieħu t-territorju nazzjonali u tħares lejn kemm għandna toroq bil-culverts mqabbel ma' … Ma ninsewx li hawnhekk qed nitkellmu fuq deployment of high speed networks, li l-ikbar challenge tiegħu mhuwiex fejn għandna l-culverts, imma fejn m'għandniex culverts.

Fejn hemm il-culverts deċiżjoni tagħkom, naqbel miegħek mija fil-mija.

Ma kontx qed nirreferi għal Transport Malta vis-à-vis il-culverts.

Però nafu li ċ-challenge tkun fejn m'hemmx culverts, fejn diġà jkun hemm infrastruttura eżistenti ta' xi ħadd u fejn hemm il-poles tal-Enemalta.

Jiġifieri definittivament il-problema mhux fejn hemm il-culverts, anzi kieku t-toroq kollha huma bil-culverts. kieku l-biċċa l-kbira ta' dawn il-problemi ma jeżistux.

JOE MIZZI: Jien l-iktar għedtilkom biex tħalluh jispjega, biex nurikom li aħna ...

CLAUDIO GRECH: Trid tagħmel il-culverts Ministru.

JOE MIZZI: Fit-toroq il-ġodda kollha qed nagħmlu culverts.

Imma jekk forsi kien hemm min qed jaħseb li aħna ma nikkoordinawx, huwa żbaljat.

Hemm żewġ livelli ta' koordinament li jsiru.

L-ewwel nett minn Transport Malta - li jaqa' taħt il-Ministeru tiegħi – ikun hemm koordinament biex jien inkun naf x'inhu jiġri u nikkoordinaw anke mat-Traffic Management Committee li nippresedih jien.

Imbagħad meta proġett ikun ta' ċertu daqs u jkun hemm investiment ta' xi ħaġa oħra għaddej hemm il-Coordinating Committee.

Allura nkunu rridu nafu s-servizzi li se jingħaddu, insejħu l-entitajiet kollha kkonċernati biex ngħidulhom x'ikun hemm bżonn, u anke aħna bħala Gvern nikkejterjaw għalihom fl-infrastruttura tat-toroq.

Imma once li jkunu lesti dawn il-konsultazzjonijiet, ma nippretendux li jiġi xi ħadd u jgħidilna se jerġa' jiftaħ triq.

S'issa, meta mxejna b'dan il-koordinament, mhux qed nerġgħu naqilgħu toroq.

Kien hemm kwestjonijiet mal-WSC għax l-għada li lestejna ċertu toroq riedu jerġgħu jaqilgħuhom, imma ma tajnihomx permess.

Imma dawk huma affarijiet differenti.

Nerġa' ngħid fil-prinċipju qbilna magħkom u tafu x'inhi l-intenzjoni.

Jekk hemm bżonn li nikkonsultaw, m'għandniex diffikultà bħalma diġà kien hemm konsultazzjonijiet.

CLAUDIO GRECH: L-aħħar punt li għandi huwa marbut ma' artikolu 24 li hemm fi klawsola 18 fejn qed jitkellem fuq il-Bord għas-Soluzzjoni ta' Tilwim.

Jien nixtieq nara fejn qegħdin il-penali meta l-Bord jiddeċiedi kontra operator jew ieħor.

Safejn naf jien mhux qegħdin f'artikolu 24, hux hekk?

JOE MIZZI: Ma' xi skeda qegħdin.

JOSÉ HERRERA: L-iskop ta' dan il-Bord, iktar milli ta' natura penalistika, huwa iktar biex jiddeċiedi ħaġa jew oħra, jikkwantifika kemm hemm kumpens u affarijiet simili.

Għal liema artikolu qed tirreferi?

CLAUDIO GRECH: Qed nirreferi għal artikolu 24 li jitkellem fuq il-Bord għas-Soluzzjoni ta' Tilwim.

Issa jien li qed nistaqsi – għax forsi mhux qed naraha– x'jiġri fejn ikollok owner ta' infrastruttura li manifestament juża t-termini kollu tal-liġi għal kull talba għal aċċess li jkollu, sempliċement for mere delay.

L-istandard operating procedure tiegħu tkun li kif jirċievi t-talba ma jilqagħhiex, jappella, jerġa' ma jagħtix aċċess u jgħaddi l-proċess kollu li hawn stipulat fil-liġi.

Teknikament ikun qed jimxi mal-liġi, imma jekk jirriżulta li the infrastructure owner qed juża l-parametri li tagħtih il-liġi sempliċement biex jittardja l-aċċess, se jkun hemm penali kontra dan l-owner li allura jkun qed juża din il-liġi in bad faith u mhux għax kellu raġunijiet vera?

JOSÉ HERRERA: Din hija liġi speċifika u trid tiġi interpretata fil-korp tal-qafas tal-leġiżlazzjoni ċivili.

Il-poteri ta' dan il-Bord - li issa se jiċċarahom aktar l-Avukat Micallef - huma limitati fis-sens li ma jeskludux fuq materja oħra l-aċċessibilità għal qrati oħra.

Jekk jien għandi infrastruttura u għal xi raġuni jew oħra u b'mod illegali u b'mod skorrett, nuri intransiġenza biex naderixxi ruħi mal-liġi, jien inkun qiegħed nesponi ruħi għad-danni ċivili.

Jekk għandix dritt naċċedi għal dik l-infrastruttura partikolari jew oħra jiddeċiedi dan il-Bord, kemm għandi nieħu kumpens jiddeċiedi dan il-Bord, però jekk il-parti l-oħra turi intransiġenza li ma tkunx waħda leċita, m'hemm xejn li ma jagħtix id-dritt li dak li jkun jintavola azzjoni għad-danni ċivili quddiem il-Qrati Superjuri jew il-Qrati Inferjuri għad-danni.

Għaliex?

Il-liġi ċivili tagħna hija sempliċi ħafna, min minħabba traskuraġni jew għax ma jobdix ir-regolamenti jagħti lok għal danni, jesponi lilu nnifsu għal azzjoni għad-danni.

At the end of the day min ma jsegwix il-liġi ikun qed jesponi ruħu għad-danni.

Ma nafx jekk dan il-Bord jistax jimponi wkoll dawn il-penali.

Nitlob lil Dr Paul Micallef biex jintervjeni.

DR PAUL EDGAR MICALLEF: Ħalli nibda mill-ewwel punt.

Kif qal sewwa l-Onor.

Herrera, l-iskop tal-Bord hija kwestjoni ċivili, qisek mort quddiem il-Qorti Ċivili.

Pereżempju jien u Dr Vella ma nistgħux naqblu, jien irrid prezz u hi lesta li toffri servizz bi prezz ieħor u l-Bord, għandu poteri bħalma għandha Qorti Ċivili li jiddeċiedi.

Imbagħad naqbad mat-tieni punt li semma' l-Onor.

Jekk operatur irid aċċess għal network ta' operatur ieħor - jista' jkun anke l-Enemalta għall-grazzja tal-argument - hemm artikolu 33 li espressament jgħid li l-operatur ikkonċernat għandu dritt li anke jfittex għad-danni.

Fl-aħħar mill-aħħar il-loġika hija l-operatur, jekk jien ingdimt, ma jinteressanix kemm il-Gvern se jġib penali punittivi, li jinteressani hu kemm fil-fatt bħala danni se nirkupra, minħabba t-telf li sofrejt minħabba l-intransiġenza tan-network operator li rrid li nabbona mas-sistema tiegħu.

JOSÉ HERRERA: Imbagħad hemm ħaġa oħra, m'hemm xejn li jimpedixxi lir-regolatur - li qed jagħti liċenzji lill-operatur - qua regolatur b'poteri kważi ġudizzjarji li jissospendi liċenzji.

Dawk il-poteri tar-regolatur se jibqgħu hemm, jiġifieri r-regolatur li huwa l-Malta Communications Authority għandha poteri li tirregola u għandha poteri li timponi penali eċċ. Il-poteri tar-regolatur m'għandhomx jiġu mittiefsa, mela inti trid biss tribunal b'poteri limitati lex specialis biex tirrisolvi d-disputi bejn l-operaturi, però mingħajr preġudizzju kemm għall-artikolu 33 - jiġifieri d-dritt għal rimedju fil-qrati ċivili, inklużi talbiet għal danni, li jibqa' dejjem hemm - u t-tieni - li forsi qed inżid fuq dak li qal Dr Micallef, u nirringrazzjah talli he pinpointed that particular article - li r-regolatur jibqagħlu l-poteri li jirregola l-liċenzja.

THE CHAIRMAN: L-Onor.

CLAUDIO GRECH: Ovvjament ħadd ma jista' jżomm lil ħadd milli jmur il-qorti, hija ħaġa naturali u ma kienx hemm għalfejn nistabbilixxuha fil-liġi, però hawnhekk mhux qed nitkellmu fuq drittijiet legali jew ta' kumpens.

Again we are missing the point u nerġa' niġbed l-attenzjoni li l-għan tal-liġi mhux li wieħed jara x'danni se jieħu, imma biex jimplimenta miżuri biex tonqos l-ispiża għall-istallazzjoni ta' networks tal-komunikazzjoni elettronika b'veloċità għolja.

Il-mistoqsija tiegħi hi x'qed indaħħlu f'din il-liġi biex ikun ta' deterrent biex it-time frames esaġerati – u huma esaġerati - li hawn, ma jkomplux jintużaw sempliċement as a mere delaying tactic.

Ir-risposta ta' Dr Micallef u tal-Onor.

Herrera kienet li f'artikolu 33 hemm id-dritt għal rimedju ċivili, inklużi talbiet għal danni sofferti.

Issa f'din il-liġi mhux qed nitkellmu biex nipproteġu lil xi operatur kontra d-danni li jsofri, l-għan tal-liġi huwa bil-maqlub.

Din il-liġi hija intiża biex toħloq a positive action, mhux biex toħloq xi ħaġa li tista' tintuża biex dik il-positive action tista' ttawwalha ad infinitum.

Artikolu 33 jgħid li jekk bħala operatur japplika biex ikollu aċċess għall-infrastruttura ta' provider ieħor u dak l-infrastructure provider juża t-termini kollha li tagħtih din l-liġi li jkun jista' jtawwal għal sena u nofs biex jagħti aċċess għal dik l-infrastruttura, l-operatur jista' jmur il-qorti ifittex għad-danni li jkun sofra.

Imma skużi, hawnhekk aħna mhux qed nilleġiżlaw għall-interess tal-operatur f'dawk li huma danni?

Aħna hawn irridu ninċentivaw lil min jinvesti f'networks ta' veloċità għolja.

Hawnhekk aħna qed nagħtu l-fakultà, biex min għandu l-infrastruttura, ikun jista' jkaxkar saqajh sa 18-il xahar, imma jekk jiġi ppruvat li bil-barka tagħna, dan uża t-termini kollha li aħna tajnieh fil-liġi u kaxkar saqajh għal dak il-perjodu kollu, dan m'hemmx penalitajiet għalih għax persuna tkun trid tipprova quddiem il-Qorti Ċivili li sofriet id-danni.

Issa għidli kif operatur jista' jipprova li sofra d-danni?

Id-danni jkun sofrihom il-pajjiż, għal raġuni li ma jkunx laħaq l-għan ta' din il-leġiżlazzjoni.

Nerġa' ngħid li l-għan ta' din il-leġiżlazzjoni huwa li l-aċċess għall-infrastruttura limitata tagħna, f'dan l-ispazju limitat li għandna, flok kull darba kulħadd jerġa' jkisser it-triq biex jgħaddi fibre, f'dan il-pajjiż għal darba jkollna l-kuraġġ li l-infrastruttura li għandna nieħdu ħsiebha.

Kif qal tajjeb il-Ministru Mizzi, ħafna mid-disruptions li aħna jkollna fit-toroq ikun ġej mill-fatt li operatur ma jkollux option oħra ħlief li jkisser it-triq, iwaħħal affarijiet ġodda fit-toroq l-ewwel nett minħabba l-intransiġenza ta' min diġà għandu l-infrastruttura u t-tieni nett minħabba t-toothless legislation u toothless regulation li minn dejjem – mhux qed ngħid għal dan il-Gvern biss – kellna f'dan il-pajjiż fuq dan is-settur.

Kulħadd jagħmel l-infrastruttura tiegħu mill-ġdid u mbagħad ibati t-taxpayer, għaliex kull darba li titkisser it-triq nafu l-ispejjeż x'inhuma, u jerġa' jbati r-resident għaliex ikun hemm iktar twaħħil fl-infrastruttura tagħna.

Jien qed ngħid li llum għandna opportunità - u naħseb li din l-opportunità ma tkunx daqshekk komuni - li ż-żewġ naħat qed jaqblu fuq il-prinċipji u allura kulma rridu nagħmlu hu li dawk il-prinċipji nittraduċuhom f'xi ħaġa li verament taħdem għal dan il-pajjiż, mhux f'xi ħaġa li llum, at the outset, qed nammettu li mhux se taħdem għaliex nafu li min irid juża l-mere delaying tactics se jkollu sena u nofs biex jilgħab.

JOSÉ HERRERA: L-ewwel nett nibda biex nikkondividi kompletament il-ħsieb u r-rimarki li qed jagħmel il-kollega tiegħi l-Onor.

Però rrid niġbed l-attenzjoni għal żewġ affarijiet.

Sfortunatament fl-ordinament ġuridiku tagħna m'għandekx tribunal u qrati ta' ġurisdizzjoni misti.

Tradizzjonalment – u jien li ddraftjajt din il-parti tal-liġi pjuttost tradizzjonali - qatt ma jkollok tribunal jew qorti vestita b'poteri ċivili, li jkollha wkoll poteri dixxiplinarji/kriminali.

Huwa pjuttost inkonċepibbli li ġuridikament ikollok forum ġudizzjarju li jkollu l-poteri li jirriżolvi disputes u fl-istess nifs jimponi penali favur l-Istat jew favur xi entità governattiva.

Dik mhijiex it-tradizzjoni tas-sistema Maltija fil-kamp ġuridiku.

Ma jfissirx li ma nistgħux nbiddluha u ndaħħluha.

Dan il-konċett, daħħalnih ftit fil-Qorti Kriminali meta l-qrati tagħna jimponu sentenzi ta' ħabs sospiżi bl-obbligu ta' ħlas u allura għandek tribunal kriminali li qed ikollu wkoll ambjanza ta' tribunal ċivili.

Meta kont shadow minister ġieli ktibt fuq din l-idea li wasal iż-żmien li jkollna tribunali b'poteri misti.

Pereżempju fil-kawżi tal-kolliżjonijiet għaliex għandek ikollok kawża fejn bniedem jinstab ħati li kiser ir-regolamenti tat-traffiku u jeħel €500 multa u mbagħad trid tiftaħ kawża ċivili għall-kumpens tad-danni?

Sfortuntament dak huwa l-ordinament ġuridiku u naħseb li wasal iż-żmien – naqbel miegħek – li t-tribunali jibdew jingħataw dan it-tip ta' poter.

Issa fin-nuqqas ta' deċiżjoni fuq dan il-punt, naħseb li l-poter li jimponi penali jew li jissospendi l-liċenzji, għandu jkun vestit fir-regolatur.

Taħt il-qafas legali tagħna u universalment, ir-regolaturi huma meqjusa bħala entitajiet b'poteri kważi ġudizzjarji, allura dan għandu dritt jimponi penali anke amministrattivi.

Tant għandhom portata dawn l-awtoritajiet kważi ġudizzjarji li qed jiġi propost li biex jintgħażlu ċ-chairpersons ta' dawn l-entitajiet, se jibdew jgħaddu process ta' selection quddiem dan il-Parlament.

Jiġifieri meta qed nitkellmu fuq entità li għandha dawn il-poteri, qed nitkellmu fuq kważi poteri ġudizzjarji, allura jien nemmen li idealment niċċaraw ftit jew indaħħlu klawsola li tgħid li jekk ikun hemm nuqqas ta' osservazzjoni ta' dawn ir-regolamenti, iċ-Chairman tal-Communications Authority jista' jissospendi jew jista' jwaħħal penali.

Jien naħseb li dawk il-poteri diġà huma inferiti għaliex ir-regolatur diġà għandu l-poter li min ma jaderixxix ruħu mal-liġi jista' jitlef il-liċenzja, jew jista' jkollu l-liċenzja sospiża.

Jien naħseb li l-Awtorità diġà għandha dawn il-poteri u allura l-preokkupazzjoni tiegħek tista' tiġi ċċarata jew indirizzata b'dan il-mod, u nistieden lill-Avukat Micallef biex jiċċaraha.

It-tieni nett l-artikolu 33 kellu jiddaħħal għaliex sfortunatament il-qrati they always take the easy way out li meta jkollok tribunal jgħidu: Lex specialis derogat lex generali, u la hemm tribunal aħna m'għandniex poteri, m'għandniex kompetenza.

Allavolja m'hemmx dritt tfittex għall-kumpens, jgħidulek li ladarba hemm tribunal, jaraha t-tribunal.

Allura biex naħsbu għal tali eventwalità, ridna li jkun hemm klawsola skjaċċanti fil-liġi li tgħidlek li l-poteri tat-tribunal huma tali, però ma jfissirx li jekk inti sofrejt €1 miljun danni għax waqqaflek proġett ta' miljuni, allura inti ma tistax tfittex għad-danni.

Imma ma naħsibx li għandek tfittex għad-danni quddiem dan it-tribunal.

Skont il-ġerarkija dawn it-tribunali għandhom ikollhom poter inqas mill-qrati inferjuri.

Allura jekk id-danni jkunu kbar ma nemminx li għandu jkun tribunal ad hoc li jiddetermina dawn il-kwestjonijiet.

Però naħseb li huwa importanti li ssir kjarifika għall-punt li għamel l-Onor.

Forsi Dr Micallef jista' jaraha.

THE CHAIRMAN: L-Onor.

Ċensu Galea.

ĊENSU GALEA: Onor. Herrera, l-ewwel nett forsi inti mil-lat legali tara x'inhuma l-implikazzjonijiet tal-artikolu 34 li hemm fi klawsola 18, għax hemmhekk qed ngħidu li: "Il-Bord għas-Soluzzjoni ta' Tilwim għandu jkollu dawk is-setgħat kollha li huma, bis-saħħa tal-Kodiċi ta' Organizzazzjoni u Proċedura Ċivili, vestiti fil-Prim'Awla tal-Qorti Ċivili."

Qisu qed jingħad li għandu l-istess drittijiet tal-Kodiċi Ċivili.

JOSÉ HERRERA: Dik mingħajr preġudizzju, u dejjem għall-finijiet ta' proċedura u għall-finijiet ta' garanziji ta' imparzjalità, awtonomija u dawn l-affarijiet.

ĊENSU GALEA: It-tieni nett, l-isfortuna hija li m'għandniex tradizzjoni ta' tribunali misti – skont it-terminoloġija li qed tuża inti - speċi ta' sistema kif insolvu l-problemi li jistgħu jiġu kkawżati.

Però rridu niftakru li qed nipprovaw nagħmlu xi ħaġa li kieku konna qegħdin nitkellmu fuqha 20 sena ilu, lanqas konna noħolmu li nsemmuha għaliex il-konċett li kemm jista' jkun nħaffu l-proċess biex jibdew jaħdmu iktar operaturi, daħal f'Malta wara s-sena 2000.

Allura bilfors irridu nħaffu l-proċess għax l-ikbar danni ma jsofrihomx operatur A jew operatur B imma jsofrihom il-pajjiż.

At the end of the day lil hemm mid-danni li jista' jsofri wieħed mill-operaturi, ikun il-pajjiż li jbati, konsegwenza ta' nuqqas ta' ftuħ għal dawk li huma l-metodi l-ġodda.

Ma nistgħux nirraġunaw li ma jiġri xejn billi ndumu sitt xhur, għax perjodu ta' sitt xhur jista' jfisser rivoluzzjoni sħiħa fis-sistemi kollha tat-telekomunikazzjoni.

Għaldaqstant, kif insista l-Onor.

Grech u kif insista anke l-Ministru aktar kmieni f'din il-laqgħa kif ukoll fit-Tieni Qari, fil-verità hawnhekk irridu nsibu sistema li l-proċess veru jitħaffef u tkun indirizzata, kif inhi x-xewqa taż-żewġ naħat tal-Kamra.

U jekk nistgħu, flok massimu ta' sena u nofs ikollna massimu ta' sitt xhur u nassiguraw li dak il-massimu jiġi mnaqqas kemm jista' jkun u mhux inħalluh li jista' jiġġebbed u jiġġebbed ad infinitum.

Il-ħsara tkun li lil hemm minn kull operatur, tkun lil dan il-pajjiż u lill-ekonomija ta' pajjiżna.

Naħseb iż-żewġ naħat naqblu li mingħajr ir-rivoluzzjonijiet li saru f'dawn l-aħħar ftit snin, l-ekonomija tagħna kienet tkun ferm u ferm iktar lura minn kif fil-fatt avvanzat illum.

Dan irridu nżommu quddiem għajnejna, u mhux is-soluzzjonijiet ta' tribunali misti u mhux misti.

THE CHAIRMAN: L-Onor.

JOSÉ HERRERA: Punt wieħed biss, l-ewwel nett naqbel perfettament mal-argument tiegħek Onor. Galea, però wieħed ma jridx jiddisturba l-ordinament ġuridiku mhux minħabba l-formaliżmu, imma minħabba l-aspett sostantiv.

ĊENSU GALEA: Kieku ma ddisturbajniex l-ordinament ġuridiku fis-sena 2000, kieku qegħdin mitt sena lura u mhux mitt sena 'l quddiem.

JOSÉ HERRERA: Imma ħallini nispjegalek għaliex.

Ir-raġuni hija għaliex l-apprezzament tal-provi f'kamp kriminali huwa differenti mill-apprezzament tal-provi fil-kamp ċivili, anke għal dak li huwa grad ta' prova, anke għal dik li hija awtonomija.

Għaldaqstant filwaqt li jien irid ikolli tribunal b'ċerti garanziji ta' awtonomija għall-finijiet ta' penalità, fiċ-ċivil m'hemmx għalfejn.

Pereżempju ma jistax ikollok tribunal li jitfa' bniedem il-ħabs, ma jistax ikollok tribunal li jwaħħal ċerti multi - hemm sentenzi minn Strasbourg u mill-Qorti Kostituzzjonali dwar dan - filwaqt li fil-kamp ċivili jista' jkollok tribunali.

Jiġifieri hemm distinzjoni mhux biss formalistika, imma anke sostantiva ta' kif jiġu apprezzati l-provi.

It-tieni nett l-artikolu 35 jgħid ċar li kull persuna li tippreżenta każ quddiem il-Bord hija marbuta li tavża wkoll lill-MCA b'dik it-tilwima li tkun ippreżentat.

Ladarba l-MCA tkun konxja li hemm tilwima għaddejja, din suppost issegwiha.

Issa kif qiegħed jissuġġerixxi l-Onor.

Mizzi, anke in linja ma' dak li qal l-Onor.

Claudio Grech, naħseb li jrid isir biex ma ngerfxux dak li qed insejjaħ l-ordinament ġuridiku, huwa li nagħmluha ċara li l-MCA qua regolatur jkollha dawn il-poteri.

Anzi l-artikolu 36 jikkonvalida l-argument tiegħi kollu għax fih naraw li l-MCA fuq talba ta' parti jew minn jeddha f'każ li hemm deċiżjoni penali daparti tal-Bord li ma tkunx ġiet osservata, tista' tieħu dawk il-passi regolatorji li tqis li huma xierqa skont il-poteri tagħha taħt dan il-kap, fejn allura tali kontinwità ta' nuqqas ta' konformità hija meqjusa wkoll li hi simili għan-nuqqas ta' konformità mad-deċiżjoni tal-istess MCA.

Hawn qed ngħidu li at the end of the day il-passi mill-aspett penali - u dan minħabba r-raġunijiet li jien argumentajt fuqhom b'mod forsi akkademiku żżejjed - u mill-aspett dixxiplinarju teħodhom l-MCA qua regolatur.

Mela jekk ikun hemm deċiżjoni ta' dan it-tribunal li wieħed irid jagħti aċċess u dan jiġi jaqa' u jqum jew itawwal iżjed, dan jiġi rrapportat lill-istess awtorità regolatorja li għandha dritt li tissospendilu jew teħodlu l-liċenzja, jew timponi fuqu penali kif tagħmel meta jkun hemm intransiġenza fuq aspetti oħra.

Jiġifieri r-rimedju dixxiplinarju huwa, kif qed ngħid jien, f'idejn r-regolatur.

Fl-opinjoni tiegħi, m'għandux jiġi rimess għal quddiem dan it-tribunal ċkejken li qiegħed hemmhekk b'definizzjoni ċara ta' x'inhuma l-funzjonijiet tiegħu għax inkunu qegħdin inħarbtu l-ordinament ġuridiku li huwa palesi fis-sistema tagħna.

CLAUDIO GRECH: Not to belabour the point, però artikolu 36 – u mhux se nibqa' sejjer biha għax we are on two different planes completely – jitkellem jekk infrastructure provider ma jkunx mexa mad-deċiżjoni tad-Dispute Resolution Board.

Jien mhux dak li qed ngħid.

Li kont qed ngħid kien - u inti fhimtni u fhimtni tajjeb, m'għandix dubju - li m'għandniex inħallu li l-parametri li tagħti l-liġi li nerġa' ngħid – int ikkalkolajthom bħali żgur – tagħtik sa kważi sena u nofs minn meta jibda sa meta jispiċċa l-proċess, jiġu wżati mill-infrastructure provider manifestament to merely delay.

F'dak il-każ għandu jkun hemm provisions kontra dak l-infrastructure provider.

Skont dan li hawn fl-Abbozz dan jista' jibqa' jkarkar u jkarkar għax jgħidlek li qed jimxi mal-provisions tal-liġi.

Allura juża l-erba' xhur sħaħ li jkollu kull darba u jibqa' sejjer sal-aħħar ġurnata - u inti bħala avukat, Onor. Herrera, taf preċiżament kif tinħadem il-logħba - u jkun qiegħed sempliċement jimxi mal-liġi, ma jkun qed jagħmel xejn li huwa kontra l-liġi.

Però qiegħed tagħmel xi ħaġa - biex inkunu ċari u nerġa' nkun recorded u nibqa' ngħidha till we turn blue in the face - li tmur kontra l-għan ta' din il-liġi.

Fil-kontest li għalih qegħdin inressqu liġi li hija intiża biex tiffaċilita l-aċċess tal-infrastruttura, li tagħti erba' xhur żmien lill-infrastructure provider biex jasal biex jagħti risposta ta' refusal u biex jagħti r-raġunijiet, qed tagħmel xi ħaġa li żgur mhux se tlaħħaq dak l-għan.

I will not belabour the point, naħseb il-punt tagħna għamilnieh ċar u intom għamiltuha ċara.

JOSÉ HERRERA: Qed nieħu l-punt tiegħek u anke fuq suġġeriment tal-Onor.

Mizzi hawn ħdejja li naħseb li ma tkunx idea ħażina Dr Micallef jekk nagħmlu emenda ċkejkna biex niċċaraw il-poteri tar-regolatur biex jekk ikun hemm dan it-tip ta' delungar illegali jista' jimponi penali fuq l-operatur.

Qed naqbel ma' dak li qed jgħid l-Onor.

Claudio Grech li m'hemm xejn ħażin li wieħed jiċċara l-pożizzjoni, imma li mhux qed naqbel mal-Onor.

Grech - però għalih ma tagħmilx differenza għax hija a procedural nicety - hu li dan il-poter m'għandux ikun vestit f'dan it-tribunal li għandu ġurisdizzjoni u kompetenza ċivili, imma għandu jkun vestit fir-regolatur.

Jiġifieri jien naqbel li iva, m'hemm xejn ħażin, u qed nabbraċċja s-suġġeriment tal-Onor.

Grech li forsi nagħmlu emenda biex niċċaraw u nagħtu ftit aktar poteri lir-regolatur, li jekk hemm bżonn iwaħħal il-penali, anke jekk ikunu penali ħorox, ma nsibx diffikultà li jsir dan.

THE CHAIRMAN: L-Onor.

Joe Mizzi.

JOE MIZZI: Jien nissuġġerixxi li fi klawsola 35 indaħħlu l-provision li qiegħed tirreferi għaliha inti, ħalli jkun ċar li hawnhekk qed norbtuha mal-Malta Communications Authority, imma rridu naraw kif nagħmlu wkoll ħalli ma nħallux il-lok li dawn itawlu kemm iridu.

Forsi tissuġġerixxi xi emenda hemmhekk, u sadanittant ngħaddu għall-emendi l-oħrajn li huma wkoll għal klawsola 18.

Tajjeb?

Ngħaddu għall-emendi tal-artikoli l-oħra.

JOE MIZZI: Sur President, nipproponi din l-emenda "G":

"G" Fil-klawsola 18, fis-subartikolu (4) tal-artikolu 25 tiegħu, il-kliem:

"Iżda wkoll parti aggravata li jkollha tilwima taħt din it-Taqsima għandha, meta jkun possibbli, tagħmel mill-aħjar biex issolvi kull tilwima bħal dik billi tmur għall-medjazzjoni tar-regolatur jew regolaturi kompetenti ta' infrastruttura kif jista' jkun il-każ mingħajr preġudizzju għal kull terminu stabbilit taħt din it-Taqsima li biha parti aggravata tista' tkun meħtieġa tippreżenta tilwima quddiem il-Bord għas-Soluzzjoni ta' Tilwim.", għandhom jiġu sostitwiti bil-kliem:

"Iżda wkoll parti aggravata għandha qabel ma tirreġistra tilwima taħt din it-Taqsima, meta jkun possibbli, tagħmel mill-aħjar biex issolvi kull tilwima bħal dik billi tmur għall-medjazzjoni tar-regolatur jew regolaturi kompetenti ta' utilitajiet jew ta' infrastruttura kif jista' jkun il-każ.".

Sur President, nipproponi din l-emenda "H":

"H" Fil-klawsola 18, fis-subartikolu (1) tal-artikolu 31 tiegħu fit-test Malti l-kliem "sakemm ma tiġix appellata quddiem il-Qorti tal-Appell (Ġurisdizzjoni Inferjuri)" għandhom jiġu sostitwiti bil-kliem "pendenti appell quddiem il-Qorti tal-Appell (Ġurisdizzjoni Inferjuri)".

Sur President, nipproponi din l-emenda "I":

"I" Fil-klawsola 18, wara l-artikolu 38 tiegħu, għandu jiżdied l-artikolu ġdid li ġej:

Sur President, nipproponi li klawsola 18 tiġi posposta sakemm titlesta l-emenda għal artikolu 35 li semmejna qabel, ħalli mbagħad ngħaddu klawsola 18 kollha f'daqqa.

THE CHAIRMAN: Hawn qbil li klawsola 18 u l-emendi jiġu posposti?

Il-Kumitat qabel li Klawsola 18 u l-emendi jiġu posposti.

THE CHAIRMAN: Ngħaddu għal klawsola 19.

Klawsola 19 – Żjieda ta' Skedi Ġodda mal-Att prinċipali.

JOE MIZZI: Klawsola 19 se żżid erba' skedi ġodda mal-Att prinċipali.

Sur President, nipproponi din l-emenda "J":

"J" Fit-test Malti tal-klawsola 19 fir-rigward tat-Tieni Skeda kull fejn hemm il-kelma "infrastruttura" din għandha tiġi sostitwita bil-kelma "utilitajiet".

Sur President, nipproponi din l-emenda "K":

"K" Fil-klawsola 19 fir-Raba' Skeda tagħha l-kliem "li hi ex-maġistrat" għandhom jiġu sostitwiti bil-kliem "li hi ex-imħallef jew ex-maġistrat".

(Onor. Membri: No) Il-mistoqsija hi l-Emenda "J" kif imressqa u moqrija mill-Ministru.

L-Emenda "J" għaddiet nem. con.

THE CHAIRMAN: Il-mistoqsija hi l-emenda "K" kif imressqa u moqrija mill-Ministru.

L-Emenda "K" għaddiet nem. con.

THE CHAIRMAN: Il-mistoqsija hi klawsola 19 kif emendata.

Klawsola 19, kif emendata, għaddiet nem. con. u ġiet ordnata biex issir parti mill-Abbozz ta' Liġi.

Klawsola 20 – Emendi għal liġijiet oħra.

JOE MIZZI: Din il-klawsola tipprovdi skeda b'emendi għal liġijiet oħra apparti l-Kap 81, li huma Kap. 399, Kap. 418 u Kap. 499.

Issa Sur President se nipproponi din l-emenda "L":

"L" Fil-klawsola 20 fit-tieni paragrafu tal-Iskeda tagħha fis-subartikolu (3) tal-artikolu 12A għandu jitneħħa t-tieni proviso li ġej:

"Iżda wkoll kull referenza bħal dik minn parti aggravata lill-Bord għandha ssir fi żmien għoxrin jum mill-iskadenza tal-perjodu ta' xahrejn imsemmi f'dan is-subartikolu.".

THE CHAIRMAN: Il-mistoqsija hi l-emenda għal klawsola 20 kif imressqa u moqrija mill-Ministru.

L-Emenda "L" għaddiet nem. con.

THE CHAIRMAN: Il-mistoqsija hi klawsola 20 kif emendata.

Klawsola 20, kif emendata, għaddiet nem. con. u ġiet ordnata biex issir parti mill-Abbozz ta' Liġi.

THE CHAIRMAN: Nipproponi li l-Kumitat jiġi sospiż għal ftit minuti.

Fis-1.20 p.m. il-Kumitat kien sospiż u rriżuma fis-1.34 p.m.

THE CHAIRMAN: Il-Kumitat se jirriżumi.

Immorru lura għal klawsola 18?

DR PAUL EDGAR MICALLEF: Ħalli niċċara xi ħaġa biex nara jekk fhimtekx sew.

(Interruzzjonijiet) L-iskop tad-Direttiva huwa biex tiffaċilita li l-operaturi tat-telefonija jkollhom aċċess għan-networks kollha.

CLAUDIO GRECH: Mhux networks tat-telefonija biss.

ĊENSU GALEA: Tas-setturi differenti.

DR PAUL EDGAR MICALLEF: Imma biex inkun ċar l-iskop tad-Direttiva huwa jekk jien noffri servizz tat-telefonija, ikolli aċċess għan-networks of whatever utilities,.

Issa klawsola 36 - imbagħad naraw x'emenda se nagħmlu - hija limitata għall-MCA għax l-MCA għandha d-dover biex fl-aħħar mill-aħħar tiffaċilita s-settur tat-telefonija.

Din qed ngħidha biex neskludi għax … (Interruzzjonijiet) Jien qed nara l-problema li tiġi estiża għar-regolaturi l-oħrajn.

Qed ngħid li l-emenda tiffoka fuq l-MCA abbażi tal-poteri li għandha u jiġi emendat dak.

Fl-aħħar mill-aħħar hawnhekk diġà qed ngħidu li l-MCA għandha d-dover, jew minn jeddha jew meta jmur xi ħadd jagħmel każ magħha li ma jistax jaċċedi n-networks ta' ħaddieħor - hu min hu, Enemalta, Melita, whatever - li tieħu l-miżuri li jkunu xierqa.

JOE MIZZI: Apparti t-telefonija hemm infrastruttura ta' utilities oħra u allura naħseb li nistgħu ndaħħlu xi klawsola – u għalhekk qed inressaqha jien bħala l-Ministru responsabbli mill-infrastruttura, għax l-MCA mhux jien responsabbli minnha - li tkopri l-utilitajiet l-oħra li tgħid li jekk wieħed jabbuża l-awtorità kompetenti għandha tieħu l-passi kontrih.

Mhux l-MCA, l-awtorità kompetenti.

(Interruzzjonijiet) Le, mhijiex problema għax tagħmel emenda fuq quddiem.

Issa niddraftjawha bil-kwiet.

ĊENSU GALEA: Sur President, ladarba qed nitkellmu fuq klawsola 18 nixtieq ngħid xi ħaġa fuq subartikolu 24(14) - skużawni forsi ddiskutejtuha l-aħħar darba però ma kontx hawnhekk – li titkellem fuq x'ma jistax jagħmel il-membru ordinarju tal-Bord għas-Soluzzjoni ta' Tilwim mhux biss waqt il-perjodu tal-kariga imma anke wara, mingħajr ma jgħid għal kemm żmien wara.

Jiġifieri għal elf sena wara jibqa' responsabbli għal dak li jagħmel?

Imbagħad inqis ukoll li hemm diskrepanza bejn il-President u l-membri ordinarji għax donnu fuq il-President ma jitkellimx, jitkellem biss fuq il-membri ordinarji.

Ma naħsibx li l-President għandu xi indulġenza plenarja iktar milli għandhom il-membri ordinarji.

Nieqaf hawnhekk, arawha ftit, jekk m'għandix raġun jien, tikkonfondux ħalluha kif inhi.

JOE MIZZI: Narawha ladarba għadna ma għalaqnihiex.

ĊENSU GALEA: Iva, Ministru qed inqajjimha għax għadna ma kkonkludejnihiex.

Fl-MCA stess konna stabbilixxejna l-perjodu ta' sena, mhux ad infinitum, araw jekk tridux tmorru aktar 'il bogħod minn daqshekk.

THE CHAIRMAN: Se nħallu f'idejn l-avukat biex ilesti l-emendi għal-laqgħa li jmiss.

Se naġġornaw għal ġurnata li tikkomunikalkom is-segretarja aktar 'il quddiem.

Nirringrazzjakom.

Fis-1.40 p.m. id-diskussjoni fuq dan l-Abbozz ta' Liġi kienet interrotta u l-Kumitat aġġorna għal data li kellha tiġi kkomunikata iktar tard.


KUMITAT PERMANENTI GĦALL-KONSIDERAZZJONI TA' ABBOZZI TA' LIĠI AĠĠUNT

LAQGĦA NRU 4

L-Erbgħa, 23 ta' Marzu 2016

Il-Kumitat iltaqa' fil-Parlament f'12.06 p.m.

Fl-assenza tal-Onor.

Emmanuel Mallia President tal-Kumitat għall-Kunsiderazzjoni tal-Abbozzi Aġġunt, ġie nnominat l-Onor.

Silvio Parnis bħala Chairman.

PREŻENTI

Il-Ministru għat-Trasport u l-Infrastruttura l-Onor.

Joe Mizzi, is-Segretarju Parlamentari għall-Kompetittività u Tkabbir Ekonomiku l-Onor.

Ċensu Galea u l-Onor.

Il-President tal-Kumitat qal it-talba.

Il-Minuti tal-Laqgħa Nru. 3 li saret fis-16 ta' Marzu, 2016 kienu konfermati.

Abbozz ta' liġi LI JEMENDA L-ATT DWAR IR-REGOLAMENT TA' ĊERTI XOGĦLIJIET F'UTILITAJIET U SERVIZZI - Abbozz Nru 144

Skont riżoluzzjoni fis-Seduta Nru 369 tal-15 ta' Marzu 2016 il-Kumitat iltaqa' biex ikompli jikkonsidra dan l-Abbozz ta' Liġi.

Ikompli mil-Laqgħa Nru 3 tal-Erbgħa, 16 ta' Marzu 2016.

Bil-permess tal-Kumitat, is-Sinj.

Lucienne Meilak, Director Policy Development and Programme Implementation fil-Ministeru għat-Trasport u l-Infrastruttura, is-Sur Simon Grima Chief Officer ma' Malta Transport u Dr Melanie Vella u Dr Paul Edgar Micallef Legal Advisor u Chief Legal Advisor rispettivament mal-Awtorità Maltija dwar il-Komunikazzjoni, ġew mistiedna biex jintervjenu fil-Kumitat.

KLAWSOLA 18 (Posposta fil-Laqgħa 3 tas-16 ta' Marzu, 2016)

Il-Ministru għat-Trasport u l-Infrastruttura ressaq din l-Emenda "G":

Fil-klawsola 18, fis-subartikolu (4) tal-artikolu 25 tiegħu, il-kliem:

"Iżda wkoll parti aggravata li jkollha tilwima taħt din it-Taqsima għandha, meta jkun possibbli, tagħmel mill-aħjar biex issolvi kull tilwima bħal dik billi tmur għall-medjazzjoni tar-regolatur jew regolaturi kompetenti ta' infrastruttura kif jista' jkun il-każ mingħajr preġudizzju għal kull terminu stabbilit taħt din it-Taqsima li biha parti aggravata tista' tkun meħtieġa tippreżenta tilwima quddiem il-Bord għas-Soluzzjoni ta' Tilwim.", għandhom jiġu sostitwiti bil-kliem:

"Iżda wkoll parti aggravata għandha qabel ma tirreġistra tilwima taħt din it-Taqsima, meta jkun possibbli, tagħmel mill-aħjar biex issolvi kull tilwima bħal dik billi tmur għall-medjazzjoni tar-regolatur jew regolaturi kompetenti ta' utilitajiet jew ta' infrastruttura kif jista' jkun il-każ.".

Il-Ministru għat-Trasport u l-Infrastruttura ressaq din l-Emenda "H":

Fil-klawsola 18, fis-subartikolu (1) tal-artikolu 31 tiegħu fit-test Malti l-kliem "sakemm ma tiġix appellata quddiem il-Qorti tal-Appell (Ġurisdizzjoni Inferjuri)" għandhom jiġu sostitwiti bil-kliem "pendenti appell quddiem il-Qorti tal-Appell (Ġurisdizzjoni Inferjuri)".

Il-Ministru għat-Trasport u l-Infrastruttura ressaq din l-Emenda "I":

Fil-klawsola 18, wara l-artikolu 38 tiegħu, għandu jiżdied l-artikolu ġdid li ġej:

Fuq mozzjoni tal-Ministru għat-Trasport u l-Infrastruttura, il-Kumitat qabel li Klawsola 18 tiġi posposta.

Il-Ministru għat-Trasport u l-Infrastruttura ressaq din l-Emenda "J":

Fit-test Malti tal-klawsola 19 fir-rigward tat-Tieni Skeda kull fejn hemm il-kelma "infrastruttura" din għandha tiġi sostitwita bil-kelma "utilitajiet".

Il-Ministru għat-Trasport u l-Infrastruttura ressaq din l-Emenda "K":

Fil-klawsola 19 fir-Raba' Skeda tagħha l-kliem "li hi ex-maġistrat" għandhom jiġu sostitwiti bil-kliem "li hi ex-imħallef jew ex-maġistrat".

L-Emenda "J" għaddiet nem. con.

L-Emenda "K" għaddiet nem. con.

KLAWSOLA 19, kif emendata, għaddiet nem. con. u kienet ordnata ssir parti mill-Abbozz ta' Liġi.

Il-Ministru għat-Trasport u l-Infrastruttura ressaq din l-Emenda "L":

Fil-klawsola 20 fit-tieni paragrafu tal-Iskeda tagħha fis-subartikolu (3) tal-artikolu 12A għandu jitneħħa t-tieni proviso li ġej:

"Iżda wkoll kull referenza bħal dik minn parti aggravata lill-Bord għandha ssir fi żmien għoxrin jum mill-iskadenza tal-perjodu ta' xahrejn imsemmi f'dan is-subartikolu.".

L-Emenda "L" għaddiet nem. con.

KLAWSOLA 20, kif emendata, għaddiet nem. con. u kienet ordnata ssir parti mill-Abbozz ta' Liġi.

Fis-1.20 p.m. il-Kumitat kien sospiż u rriżuma fis-1.34 p.m.

Fis-1.40 p.m. id-diskussjoni fuq dan l-Abbozz ta' Liġi kienet interrotta u l-Kumitat aġġorna għal data li kellha tiġi kkomunikata iktar tard.

SKRIVANA TAL-KUMITAT

CHAIRMAN TAL-KUMITAT

Proceedings, agenda, minutes and transcripts of the parliamentary committees kuna


GĦALL-KUNSIDERAZZJONI TA' ABBOZZI TA' LIĠI AĠĠUNT

(Rapport Uffiċjali u Rivedut)

LAQGĦA NRU 5

It-Tnejn, 5 ta' April, 2016

Stampat fl-Uffiċċju tal-Iskrivan

Prezz €2.50

GĦALL- KONSIDERAZZJONI TA' ABBOZZI TA' LIĠI AĠĠUNT

LAQGĦA NRU 5

It-Tnejn, 4 ta' April, 2016

Il-Kumitat iltaqa' fil-Parlament, fis-7.05 p.m.

Il-Minuti tal-Laqgħa Nru 4 li saret fit-23 ta' Marzu 2016 ġew konfermati.

THE CHAIRMAN (Onor. Emanuel Mallia): Ngħaddu għat-tieni item fuq l-aġenda.

Abbozz ta' liġi LI JEMENDA L-ATT DWAR IR-REGOLAMENT TA' ĊERTI XOGĦLIJIET F'UTILITAJIET U SERVIZZI

Skont riżoluzzjoni fis-Seduta Nru 369 tal-15 ta' Marzu 2016 il-Kumitat iltaqa' biex ikompli jikkonsidra dan l-Abbozz ta' Liġi.

Ikompli mil-Laqgħa Nru 4 li saret fit-23 ta' Marzu 2016.

THE CHAIRMAN: Fl-aħħar laqgħa li ppresedejt jien kellna talba biex ikunu preżenti rappreżentanti tal-Vodafone.

Kienu avżati għal-lum?

JOE MIZZI (Ministru għat-Trasport u l-Infrastruttura): Fl-aħħar laqgħa kienu ġew u tkellimna fuq is-sottomissjonijiet tagħhom, imma ftehemna li llum sempliċement se niġu biex inressqu l-emendi li konna tkellimna fuqhom .

Qed ngħid hekk biex ikun on record dak li ġie miftiehem.

Ngħaddu għal klawsola 18 li kienet posposta.

Klawsola 18 – Żjieda tat-Taqsimiet u artikoli ġodda mal-Att prinċipali.

(Posposta fil-Laqgħa tat-23 ta' Marzu, 2016)

THE CHAIRMAN: Il-Ministru Joe Mizzi.

JOE MIZZI: Sur President, nipproponi din l-emenda "M":

"M" Fl-artikolu 24 tiegħu fis-subartikolu (14) il-kliem "Il-membri ordinarji tal-Bord għas-Soluzzjoni ta' Tilwim għandhom, matul u wara ż-żmien tal-kariga tagħhom" għandhom jiġu sostitwiti bil-kliem "President li jkun ex-imħallef jew ex-maġistrat u l-membri ordinarji tal-Bord għas-Soluzzjoni ta' Tilwim għandhom, matul iż-żmien tal-kariga tagħhom".

Sur President, nipproponi din l-emenda "N":

"N" Fil-klawsola 18 fl-artikolu 34 tiegħu wara s-subartikolu (2) għandu jidħol is-subartikolu ġdid li ġej:

"(3) Meta jiddeċiedi tilwima taħt it-Taqsima III ta' dan l-Att, il-Bord għas-Soluzzjoni ta' Tilwim jista', fejn iqis li parti fit-tilwima naqset b'mod frivolu jew vessatorju li taderixxi ma' xi obbligu taħt din it-Taqsima, jitlob lir-regulatur kompetenti ta' utilitajiet biex jieħu dawk il-miżuri li tali regolatur jista' skont il-poteri tiegħu fil-liġi, iqis li huma xierqa fiċ-ċirkustanzi, inkluż l-impożizzjoni ta' penalitajiet amministrattivi:

Iżda meta jiġi biex jiddeċiedi x'miżuri għandu jieħu, jekk jieħu, ir-regolatur kompetenti għandu jqis jekk tali att jew ommissjoni jimpatta b'mod negattiv fuq l-aċċess għal networks tal-komunikazzjonijiet elettroniċi b' veloċità għolja.".

L-Onor.

CLAUDIO GRECH: Rigward l-emenda għall-artikolu 24 hemm qbil.

Rigward subartikolu (3) tal-artikolu 34 naħseb li l-prinċipju huwa rifless perfettament, imma naħseb li meta qed titkellem fuq "jimpatta b'mod negattiv fuq l-aċċess għal networks"; irridu norbtu mal-għan tal-leġiżlazzjoni li huwa li jimplimenta miżuri biex tonqos l-ispiża għall-installazzjoni ta' networks tal-komunikazzjoni.

Kif qiegħda hawnhekk tfisser li l-miżuri li se jittieħdu se jkunu miżuri relatati ma' impatt negattiv fuq l-aċċess għan-networks.

Il-leġiżlazzjoni hawnekk mhijiex sempliċement għall-aċċess, imma biex tonqos l-ispiża tal-installazzjoni.

THE CHAIRMAN: Il-Ministru Joe Mizzi.

JOE MIZZI: Ma nafx, imma fl-opinjoni tiegħi kif inhi hija vasta iktar, għax se tkopri anke lil min jabbuża minn xi ħaġa oħra.

Naħseb li għandna nħalluha hekk, għax qed tkopri kollox.

JOSÉ HERRERA (Segretarju Parlamentari għall-Kompetittività u Tkabbir Ekonomiku): Għal liema section qed tirreferi?

JOE MIZZI: Dawn l-emendi li għamilna issa.

CLAUDIO GRECH: Jekk m'iniex sejjer żball id-Direttiva hija intiża mhux sempliċement għall-aċċess, imma biex … (Interruzzjonijiet)

JOSÉ HERRERA: Qed tirreferi għall-proviso ta' subartikolu 34(3)?

Jiena qed ngħid li għandha tintrabat mal-għan tal-liġi.

JOSÈ HERRERA: Li nixtieq ngħid hu li wara r-rakkomandazzjoni tiegħek fl-aħħar seduta, ġiet inserita din l-emenda.

L-idea tagħna kienet li ma kienx hemm għalfejn, għax diġà kien hemm pre-dispożizzjoni oħra li tagħti overriding power lir-regolatur li jekk iħoss li għandu jieħu passi dixxiplinarji, jista' jieħu.

Però, biex il-klawsola tkun ċara, issa qed nobbligaw ukoll lid-Dispute Resolution Board li jekk huwa jħoss li hemm raġuni valida, huwa jirreferi lir-regolatur biex ir-regolatur imbagħad jipprovdi passi dixxiplinarji.

Aħna konna argumentajna li ma dehrilniex li kellu jkun il-Bord stess li jipprovdi għall-passi dixxiplinarji għax għedna li dan huwa Bord b'ġurisdizzjoni purament ċivili, tant li għandu dritt ta' appell quddiem il-Qorti ta' Appell Sede Inferjuri minn kull deċiżjoni tiegħu.

Allura, jekk ikun hemm xi passi dixxiplinarji, dawn kellhom jiġu rimessi għand ir-regolatur innifsu, li xogħlu huwa kważi ġudizzjarju, u għandu dan il-poter.

Il-proviso huwa pjuttost vag.

Fl-aħħar mill-aħħar kollox huwa fid-diskrezzjoni tar-regolatur.

Qed ngħidu li l-omission jew l-act trid tkun waħda pjuttost ta' sustanza biex jieħu l-miżuri.

Jekk l-ommissjoni ma tkunx ta' sustanza jew mhijiex gravi, allura r-regolatur m'għandux għalfejn jieħu passi dixxiplinarji.

Dak huwa l-ħsieb ta' klawsola 18.

L-Onor.

CLAUDIO GRECH: Nerġa' ngħid li fuq il-prinċipju qed naqblu perfettament, imma li qed nirreleva huwa l-punt marbut mal-kliem użat, għax ma jirriflettix dak li għandna l-intenzjoni li nagħmlu.

Nispjega għaliex.

Il-proviso qiegħed jgħid li:

"Iżda meta jiġi biex jiddeċiedi x'miżuri għandu jieħu, jekk jieħu, ir-regolatur kompetenti għandu jqis jekk tali att jew ommissjoni jimpatta b'mod negattiv fuq l-aċċess għal networks tal-komunikazzjonijiet elettroniċi b'veloċità għolja."

Inti jista' jkollok xenarju fejn l-aċċess mhuwiex għal network b'veloċità għolja.

Jekk pereżempju hemm arblu tal-Enemalta, dak l-arblu mhuwiex jipprovdi network ta' komunikazzjoni elettronika b'veloċità qawwija, imma qed jipprovdi infrastruttura li ma fihiex data, allura mhijiex infrastruttura fejn għandek network ta' velocità qawwija.

L-għan ta' dan l-Abbozz ta' Liġi u tad-Direttiva huwa biex tonqos l-ispiża tal-installazzjoni, allura l-proviso għandu jirreferi li jekk l-aġir frivolu – li hawnhekk huwa mirqum tajjeb - jew vessatorju huwa għad-detriment tal-għan ta' l-Abbozz ta' Liġi li titnaqqas l-ispiża tal-installazzoni ta' networks ta' velocità għolja, hemmhekk jidħol in force dak il-proviso.

Għax mhux neċessarjament li jkollok network ta' komunikazzjoni elettronika b'veloċità qawwija, imma li tagħti aċċess għal networks ta' velocità għolja.

Mela hawnhekk qed nitkellmu dwar aċċess għall-infrastruttura u mhux aċċess għan-network.

Jien qed ngħid li wara "jimpatta b'mod negattiv" jiżdied b'dan li ġej:

"Iżda meta jiġi biex jiddeċiedi x'miżuri għandu jieħu, jekk jieħu, ir-regolatur kompetenti għandu jqis jekk tali att jew ommissjoni jimpatta b'mod negattiv fuq it-tnaqqis tal-ispiża għall-installazzjoni ta' networks ta' komunikazzjoni elettronika b' velocità għolja."

Dak huwa l-għan: li nnaqqsu l-ispiża.

Nerġa' nsemmi l-eżempju ta' qabel, arblu tal-Enemalta mhux neċessarjament għandu high speed network fuqu, imma jkollu cable tal-elettriku fuqu.

Għal dak li qed ngħid.

Il-bqija tal-emenda hija perfettament kif iddiskutejna.

THE CHAIRMAN: Il-Ministru għandu diffikultà dwar l-inklużjoni tal-Onor.

JOE MIZZI: M'għandix problema.

CLAUDIO GRECH: Kif kont qed ngħid l-aħħar parti tiġi hekk:

" … b'mod negattiv fuq it-tnaqqis tal-ispiża għall-installazzjoni ta' networks ta' komunikazzjoni elettronika b'veloċità għolja."

Għaliex l-għan tal-Abbozz ta' Liġi huwa li min irid jagħmel dak l-investiment, jista' jagħmlu bl-inqas spiża possibbli.

M'aħniex qed nitkellmu fuq open access, li wieħed jiftaħ in-network tiegħu għal ħaddieħor, dak huwa argument separat:.

THE CHAIRMAN: L-Onor.

JOSÉ HERRERA: Ma naħsibx li għandna nsibu diffikultà fuqha.

Mill-aspett ta' policy naqblu, għax diġà hija diskrezzjonali.

Jista' l-Onor.

Grech jgħaddi l-emenda lill-Ministru?

THE CHAIRMAN: Il-Kumitat huwa sospiż sakemm isiru l-emendi neċessarji.

Fis-7.18 p.m. il-Kumitat ġie sospiż u rriżuma fis-7.22 p.m.

THE CHAIRMAN: Il-Kumitat jirriżumi.

Il-Ministru Joe Mizzi.

JOE MIZZI: Sur President, se nipproponi li l-Emenda "N" tiġi rtirata.

Il-permess ingħata u l-Emenda "N" ġiet irtirata.

"O" Fil-klawsola 18 fl-artikolu 34 tiegħu wara s-subartikolu (2) għandu jidħol is-subartikolu ġdid li ġej:

Iżda meta jiġi biex jiddeċiedi x'miżuri għandu jieħu, jekk jieħu, ir-regolatur kompetenti għandu jqis jekk tali att jew ommissjoni jimpatta b'mod negattiv fuq l-ispiża għall-installazzjoni ta' networks tal-komunikazzjonijiet elettroniċi b'veloċità għolja.".

Il-mistoqsija hija l-emenda "B" għal klawsola 18 kif imressqa u moqrija mill-Ministru.

L-Emenda "B" għaddiet nem. con.

THE CHAIRMAN: Il-mistoqsija hija l-Emenda "C" għal klawsola 18 kif imressqa u moqrija mill-Ministru.

L-Emenda "C" għaddiet nem. con.

THE CHAIRMAN: Il-mistoqsija hija l-Emenda "D" għal klawsola 18 kif imressqa u moqrija mill-Ministru.

L-Emenda "D" għaddiet nem. con.

THE CHAIRMAN: Il-mistoqsija hija l-Emenda "E" għal klawsola 18 kif imressqa u moqrija mill-Ministru.

L-Emenda "E" għaddiet nem. con.

THE CHAIRMAN: Il-mistoqsija hija l-Emenda "F" għal klawsola 18 kif imressqa u moqrija mill-Ministru.

L-Emenda "F" għaddiet nem.con.

THE CHAIRMAN: Il-mistoqsija hija l-Emenda "G" għal klawsola 18 kif imressqa u moqrija mill-Ministru.

L-Emenda "G" għaddiet nem. con.

THE CHAIRMAN: Il-mistoqsija hija l-Emenda "H" għal klawsola 18 kif imressqa u moqrija mill-Ministru.

L-Emenda "H" għaddiet nem. con.

THE CHAIRMAN: Il-mistoqsija hija l-Emenda "I" għal klawsola 18 kif imressqa u moqrija mill-Ministru.

L-Emenda "I" għaddiet nem. con.

THE CHAIRMAN: Il-mistoqsija hija l-Emenda "M" għal klawsola 18 kif imressqa u moqrija mill-Ministru.

L-Emenda "M" għaddiet nem. con.

THE CHAIRMAN: Il-mistoqsija hija l-Emenda "O" għal klawsola 18 kif imressqa u moqrija mill-Ministru.

L-Emenda "O" għaddiet nem. con.

THE CHAIRMAN: Il-mistoqsija hija klawsola 18 kif emendata.

Klawsola 18, kif emendata, għaddiet nem. con. u ġiet ordnata biex issir parti mill-Abbozz ta' Liġi.

Klawsola 1 u t-Titolu għaddew nem. con. u ġew ordnati jsiru parti mill-Abbozz ta' Liġi.

THE CHAIRMAN: Il-Ministru.

JOE MIZZI: Sur President, nipproponi li l-Iskrivan tal-Kamra jkun awtorizzat li jikkoreġi xi żbalji tal-ortografija u jagħmel ir-renumbering tal-klawsoli fejn ikun hemm bżonn.

THE CHAIRMAN: Il-Kumitat jaqbel?

Il-Kumitat qabel li l-Iskrivan tal-Kamra jkun awtorizzat li jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

Il-Kumitat qabel ukoll li l-President tal-Kumitat għandu jirrapporta lill-Kamra li l-Abbozz ta` Liġi msejjaħ "ATT biex jemenda l-Att dwar ir-Regolament ta' Ċerti Xogħlijiet f'Utilitajiet u Servizzi, biex jimplimenta miżuri biex tonqos l-ispiża għall-installazzjoni ta' networks tal-komunikazzjoni elettronika b'veloċita għolja biex jagħmel dispożizzjonijiet dwar affarijiet anċillari għalihom jew konnessi magħhom u biex jipprovdi dwar ċerti miżuri li għandhom x'jaqsmu mal-komunikazzjonijiet elettroniċi" għadda mill-istadju tal-Kumitat b'emendi.

Fis-7:28 p.m. id-diskussjoni fi stadju ta' Kumitat ta' dan l-Abbozz ta' Liġi ġiet konkluża.


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET tal-familja

AVVIŻ

Laqgħa Nru 19

L-Erbgħa, 6 ta' April 2016 fis-6.45 p.m.

L-Onor.

Godfrey Farrugia, President tal-Kumitat Permanenti dwar l-Affarijiet tal-Familja, javża li l-Kumitat se jiltaqa' nhar l-Erbgħa, 6 ta' April 2016 fis-6:45 p.m. fil-Kamra tal-Kumitati fil-Parlament b'din l-aġenda:-

Affarijiet oħra.

Proceedings, agenda, minutes and transcripts of the parliamentary committees docx